Fællesskabet skal bidrage til oprettelse og udvikling af transeuropæiske net på transportområdet. Fællesskabets indsats tager sigte på at fremme de nationale nets indbyrdes sammenkobling og interoperabilitet samt adgangen til disse net. Fællesskabet skal opstille et sæt retningslinjer omfattende mål og prioriteter samt hovedlinjerne i de aktioner, der påtænkes gennemført for transeuropæiske net; i disse retningslinjer fastsættes projekter af fælles interesse. Fællesskabet skal iværksætte enhver form for aktion, som måtte være nødvendig for at sikre nettenes interoperabilitet. Fællesskabet kan støtte projekter af fælles interesse, der støttes af medlemsstater, navnlig i form af forundersøgelser, lånegarantier eller rentegodtgørelser. Fællesskabet kan også gennem Samhørighedsfonden bidrage til finansieringen af specifikke projekter i medlemsstaterne på transportinfrastrukturområdet. I Fællesskabets indsats tages der hensyn til projekternes økonomiske levedygtighed. Fællesskabet kan beslutte at samarbejde med tredjelande for at fremme projekter af gensidig interesse og sikre nettenes interoperabilitet. (Traktatens artikel 154-155)

Mål Organet er ansvarligt for at forvalte den tekniske og finansielle gennemførelse af Kommissionens TEN-T-program. Dets rolle er at forbedre effektiviteten af gennemførelsen af TEN-T med lavere omkostninger, at styrke forbindelsen mellem TEN-T og fagfolk, at mobilisere fremragende ekspertise og gøre det lettere at rekruttere specialiseret personale, at sikre, at finansieringsbidragene koordineres bedre med andre fællesskabsinstrumenter, at gøre det muligt at forenkle gennemførelsen af TEN-T-programmet og gøre det mere fleksibelt, at gøre Fællesskabets indsats for det transeuropæiske transportnet mere synlig og generelt at tilføre merværdi til forvaltningen af TEN-T-programmet.

Opgaver a) at sikre den tekniske og finansielle forvaltning af projekter og begivenheder, der samfinansieres over TEN-T-budgettet b) at indsamle, analysere og forelægge Kommissionen alle de af denne krævede oplysninger, der er nødvendige for forvaltningen og planlægningen af TEN-T c) at yde teknisk bistand til projektledere og den finansielle institution, der er ansvarlig for at forvalte lånegarantiinstrumentet for TEN-T-projekterne d) at yde teknisk og administrativ støtte efter anmodning fra Kommissionen. GD TREN, som organet hører under, er fortsat ansvarligt for hele beslutningstagningen og de institutionelle opgaver, der er forbundet med TEN-T.

1 — Styrelseskomitéen Organets aktiviteter overvåges af en styrelseskomité, der på nuværende tidspunkt består af fem medlemmer og en observatør. Medlemmerne af styrelseskomitéen udpeges for to år. Styrelseskomitéen mødes i princippet fire gange om året. Nogle foranstaltninger eller beslutninger kræver komitéens godkendelse, inden de kan gennemføres. Det gælder f.eks. administrationsbudgettet, stillingsfortegnelsen, arbejdsprogrammet, den årlige aktivitetsrapport, det foreløbige regnskab over alle indtægter og udgifter, den eksterne evalueringsrapport, vedtagelsen af adskillige særlige regler og foranstaltninger mv. Styringskomitéen holdes underrettet om en række andre aktioner. I særlige hastetilfælde træffes der afgørelse ved skriftlig procedure. 2 — Direktøren Udnævnes for fem år af Europa-Kommissionen. 3 — Ekstern revision Revisionsretten. 4 — Dechargemyndighed Parlamentet efter henstilling fra Rådet.

Budget A) 8,0 milliarder euro (100 % fra Den Europæiske Unions almindelige budget) for TEN-T-budgettet, der hører til det finansielle overslag for 2007-2013. 780,0 millioner euro i udestående forpligtelser, der hører til det finansielle overslag for 2000-2006. Organet gennemfører aktionsbudgettet på Kommissionens ansvar. B) 5,2 millioner euro (100 % fællesskabsstøtte) til administrationsbudgettet, som organet forvalter selvstændigt. Ansatte pr. 31. december 2008 Stillinger som midlertidigt ansatte: 32 stillinger i stillingsfortegnelsen, hvoraf 23 (72 %) var besat. Kontraktansatte: 67 planlagte stillinger, hvoraf 44 (66 %) var besat. Ansatte i alt: 99 (67 besatte stillinger) der er ansvarlige for a) operationelle opgaver: 61 (44 besatte stillinger) b) administrative opgaver: 38 (23 besatte stillinger)